วันไข่โลก กรมอนามัย ชวนคนไทยทุกกลุ่มวัยหันมากินไข่ทุกวัน เสริมคุณค่าทางโภชนาการแก่ร่างกาย
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า วันศุกร์ที่ 2 เดือนตุลาคมของทุกปี เป็นวันไข่โลก ซึ่งในปีนี้ตรงกับวันที่ 14 ตุลาคม 2565 โดยคำขวัญคือ Eggs for a better life  หรือไข่เพื่อชีวิตที่ดีขึ้น เพื่อณรงค์ให้ทั่วโลกหันมากินไข่ เพราะมีคุณค่าโภชนาการสูง เหมาะกับทุกช่วงวัย ทำอาหารได้หลากหลายเมนู ราคาจับต้องได้และหาซื้อง่าย สำหรับประเทศไทย กรมอนามัยได้รณรงค์ภายใต้แนวคิด “เด็กไทยเท่ หุ่นดี กินไข่ทุกวัน 2022” สนับสนุนให้เด็กไทยกินไข่ วันละ 1 ฟอง รวมถึงกลุ่มวัยอื่นๆ ได้แก่ เด็กทารกตั้งแต่อายุ 6 เดือน ให้เริ่มที่ไข่แดงต้มสุก 1/2 ฟอง ผสมกับข้าวบดในปริมาณน้อยๆ ช่วงแรก เมื่อเริ่มกินได้จึงค่อยเพิ่มปริมาณ กลุ่มเด็กอายุ 7–12 เดือน ให้กินไข่ต้มสุกวันละ1/2 ฟอง 3 เด็กวัยก่อนเรียน 1–5 ปี เด็กวัยเรียน หญิงตั้งครรภ์และหญิงให้นมบุตร กลุ่มวัยทำงานและผู้สูงอายุที่มีสุขภาพดี สามารถกินไข่ได้เฉลี่ยวันละ 1 ฟอง สำหรับผู้ที่มีโรคประจำตัว เช่น โรคความดันโลหิตสูง โรคเบาหวาน ไขมันในเลือดผิดปกติ ไม่ควรกินเกิน 3 ฟองต่อสัปดาห์ หรือตามคำแนะนำของแพทย์ กรมอนามัยแนะนำ 3 เมนูไข่ ที่เหมาะสมกับ 3 ช่วงวัย ได้แก่ วัยเด็ก อายุ 1–5 ปี แนะนำเมนูไข่ยัดไส้หมีน้อย ประกอบด้วย ไข่ หมูสับ หอมหัวใหญ่ แครอท ข้าวโพด ถั่วลันเตา มะเขือเทศ เห็ดหอม เป็นเมนูที่สีสันสดใส แถมให้พลังงาน โปรตีน วิตามินเอสูง เหมาะกับเด็กวัยเจริญเติบโต วัยทำงาน แนะนำเมนูยำไข่ต้มใส่ถั่วแดง ประกอบด้วย ไข่ต้มสุก หอมหัวใหญ่ ถั่วแดงนึ่งสุก พริกขี้หนู สะระแหน่ เมนูนี้ได้โปรตีนสูงทั้งจากไข่และพืช มีไขมันต่ำ แร่ธาตุและใยอาหารสูง เหมาะกับวัยทำงานที่ต้องการสารอาหารในการดูแลสุขภาพ สำหรับผู้สูงอายุ แนะนำเมนูฟักทองผัดไข่ ประกอบด้วย ไข่ ฟักทอง กระเทียบสับ พริกสด ใบโหระพา เมนูนี้มีสีสันน่ากิน เคี้ยวและย่อยง่าย อุดมด้วยโปรตีน ไขมันที่ช่วยดูดซึมวิตามินเอ ให้คุณค่าเหมาะกับผู้สูงอายุ